Nuwe plan sal uittog nie stuit, sê Bakkies | Netwerk24
12 Maart 2017 07:44
Bakkies Botha / Foto: Verskaf
Saru het verlede week bevestig dat slegs spelers met 30 toetse of meer vanaf 1 Julie vanjaar verkiesbaar is vir die Springbokke indien hulle hul rugby buite Suid-Afrika speel. In 'n Wêreldbeker-seisoen sal alle spelers, ongeag die aantal toetse wat hulle al gespeel het, vir die Bok-groep oorweeg word.
Botha, wat 85 toetse vir die Springbokke gespeel het, aanvaar egter nie die nuwe beleid as 'n afskrikmiddel vir jong spelers wat oorsee wil gaan nie.
"Ek dink nie dit gaan die probleem oplos nie," het Botha aan Sport24 gesê.
"SA Rugby het hierdie reël ingestel omdat hulle duidelik probeer om jong spelers hier te hou en te verhoed dat hulle oorsee hul heil gaan soek."
Botha glo egter dat die uittog van spelers steeds 'n groot kopseer sal bly, want die rand kan nie met die euro, pond of jen meeding nie.
"Veral Frankryk is 'n land wat groot geld vir Suid-Afrikaanse spelers aanbied omdat hulle weet ons oefen baie hard en wil trofeë wen. Met dít in gedagte sal 'n jong speler vir homself sê: 'Goed, ek gaan vir twee seisoene oorsee speel, kyk hoe dit gaan en dan terugkom en probeer om vir die Springbokke uit te draf.'
"Maar, hy geniet dan die ervaring soveel oorsee dat hy nooit terugkeer nie. Ek glo rugby is besig om 'n universele sport te word en dit beweeg in 'n mate in die rigting van sokker.
"SA Rugby moet by 'n beleid hou wat alle oorsese spelers toelaat om vir die Bokke te speel, want hier is nie genoeg talent om ons weer wêreldtemmers in rugby te maak nie."